b'\n_START_ARTICLE_\nIiro H\xc3\xa4m\xc3\xa4l\xc3\xa4inen\n_START_PARAGRAPH_\nIiro H\xc3\xa4m\xc3\xa4l\xc3\xa4inen (s. 27. maaliskuuta 1986 Helsinki) on suomalainen pes\xc3\xa4palloilija, joka pelasi kaudella 2013 Loimaan Palloilijat Junioripesiksen joukkueessa Ykk\xc3\xb6spesist\xc3\xa4.\n_START_SECTION_\nUra\n_START_PARAGRAPH_\nVuodet 2004-2007 H\xc3\xa4m\xc3\xa4l\xc3\xa4inen pelasi Suomensarjaa Hyvink\xc3\xa4\xc3\xa4n Tahkossa, poikien Superpesist\xc3\xa4 Tahkossa sek\xc3\xa4 Ykk\xc3\xb6spesist\xc3\xa4 Riihi-Pesiksess\xc3\xa4 ja J\xc3\xa4rvenp\xc3\xa4\xc3\xa4n Pesiksess\xc3\xa4. Ensimm\xc3\xa4isen ottelunsa Superpesiksess\xc3\xa4 H\xc3\xa4m\xc3\xa4l\xc3\xa4inen sai jo kaudella 2004 Tahkon joukkueessa. H\xc3\xa4m\xc3\xa4l\xc3\xa4isen kasvattajaseura on Hyvink\xc3\xa4\xc3\xa4n Tahko. Kaudeksi 2008 H\xc3\xa4m\xc3\xa4l\xc3\xa4inen siirtyi Jokioisten Koetukseen Ykk\xc3\xb6spesikseen. H\xc3\xa4m\xc3\xa4l\xc3\xa4inen edusti JoKoa kolmen vuoden ajan._NEWLINE_Syksyll\xc3\xa4 2010 H\xc3\xa4m\xc3\xa4l\xc3\xa4inen solmi Tahkon kanssa try-out-sopimuksen. Osapuolet tekiv\xc3\xa4t lopulta vuoden sopimuksen. P\xc3\xa4\xc3\xa4kaupunkiseudulla asuneena H\xc3\xa4m\xc3\xa4l\xc3\xa4inen harjoitteli Tahkon yhteisty\xc3\xb6seura Puna-Mustien kanssa. H\xc3\xa4m\xc3\xa4l\xc3\xa4inen pelasi kauden aikana Tahkossa Superpesiksess\xc3\xa4 kaksi ottelua, joissa h\xc3\xa4n l\xc3\xb6i yhden juoksun. Niiden lis\xc3\xa4ksi h\xc3\xa4n pelasi Tahkon Suomensarja-joukkueessa ja Puna-Mustissa Ykk\xc3\xb6spesist\xc3\xa4. H\xc3\xa4m\xc3\xa4l\xc3\xa4isen kausi p\xc3\xa4\xc3\xa4ttyi loukkaantumiseen: h\xc3\xa4nen eturistisiteens\xc3\xa4 meni poikki t\xc3\xb6rm\xc3\xa4yksess\xc3\xa4 seurakaverin kanssa._NEWLINE_H\xc3\xa4m\xc3\xa4l\xc3\xa4inen muutti kauden p\xc3\xa4\xc3\xa4tteeksi ty\xc3\xb6n per\xc3\xa4ss\xc3\xa4 Sein\xc3\xa4joelle. H\xc3\xa4n siirtyi Alaj\xc3\xa4rven Ankkureihin. H\xc3\xa4m\xc3\xa4l\xc3\xa4inen pelasi Ankkureissa kauden aikana 24 ottelua, joissa h\xc3\xa4n sai kuusi tehopistett\xc3\xa4. H\xc3\xa4n pelasi l\xc3\xa4hinn\xc3\xa4 kopparina._NEWLINE_Kaudeksi 2013 H\xc3\xa4m\xc3\xa4l\xc3\xa4inen siirtyi Ykk\xc3\xb6spesikseen sarjanousija Loimaan Palloilijoiden joukkueeseen. H\xc3\xa4n pelasi joukkueessa kuusi ottelua. H\xc3\xa4nen kautensa p\xc3\xa4\xc3\xa4ttyi loukkaantumiseen._NEWLINE_H\xc3\xa4m\xc3\xa4l\xc3\xa4inen on ammatiltaan kirvesmies.'